ענבל לורי

ענבל לורי (נולדה ב-17 בספטמבר 1976) היא שחקנית, תסריטאית, אימפרוביזטורית ומורה לאימפרו ישראלית.

ביוגרפיה
ענבל לורי נולדה בירושלים וגדלה בשכונת ארמון הנציב, היא הבת הבכורה במשפחתה ולה שני אחים צעירים ממנה. היא בוגרת בית הספר לאמנויות בירושלים במגמת תיאטרון (1994). לורי הייתה חברת גרעין "דיוניסיאה". בנח"ל בקיבוץ צאלים, שירתה בצה"ל כמפקדת כיתה, סמלת מחלקה ומש"קית הסברה.

בתום שירותה הצבאי החלה לורי ללמוד בסטודיו למשחק ניסן נתיב (2000-1997). כבר בתקופת לימודיה בניסן נתיב התחילה להופיע בערבים בברים בירושלים במופע המערכונים של קבוצת "החצילים", מופע שאותו כתבו וביימו חברי הקבוצה.

במרץ 2001 עברה לורי לגור בתל אביב והופיעה בתמונע עם להקת אימפרוביזציה בשם "למה אלפקה". ב"למה אלפקה" הכירה את מולי שולמן, שנהפך לשותף שלה במופע דואט מאולתר בשם Three Falling, יחד הם טסו לפסטיבלים בליובליאנה בסלובניה, אמסטרדם שבהולנד ובשלב מסוים צירפו לקבוצה את השחקנים רועי צדוק ואלון נוימן ואת די ג'יי מרציאנו (איתמר צור). במרץ 2012 הוזמנה לורי לברלין להופיע ולהעביר סדנה במסגרת פסטיבל האימפרוביזציה בעיר.

ב-2002 למדה לורי בבית הספר לכתיבה של יובל המון, בו כתבה את המחזה "עד שירתח", שזכה בפסטיבל "פותחים מסך" בבית ליסין ולורי קיבלה עליו מלגה. אחר-כך כתבה את המחזה "היום נחיה!", שעלה בפסטיבל תיאטרון קצר בצוותא ולורי גילמה את התפקיד הנשי הראשי. היא זכתה במלגת מקרן שרת אמריקה ישראל במחזאות על המחזה "קובה".

ב-2004 לורי כתבה וביימה ביחד עם הבמאי ג'וש פדאם את "גדוד העלייה", סרט תיעודי דובר עברית ורוסית. הסרט עוסק בעולים מחבר העמים בעליה של שנות ה-90 שלא נתנו להם להתגייס לצה"ל, לכן הם הקימו גדוד משלהם ושמרו על התנחלויות. הסרט הוקרן בערוץ "יס דוקו" בכבלים ובפסטיבל הסרטים בחיפה.

ב-2007 כתבה לורי את הצגת היחיד "האשה שיכולתי להיות" שעלה לראשונה במסגרת התיאטרונטו. לורי זכתה בפרס קיפוד הזהב 2008 בקטגוריית "מבצעת השנה" על ביצועיה בהצגה. המחזה עוסק בבחורה שמגיעה לגיל שלושים, מבינה שהיא כישלון ומאשימה בכך את ארבע הנשים הדומיננטיות במשפחתה: סבתה שלא מבינה מדוע נכדתה לא נשואה עם ילדים, אמא אנרכיסטית, אחות פוסט-פמיניסטית ודודה מיזנתרופית. לקראת יום הולדתה, גיבורת המחזה הולכת "לסגור חשבון" עם ארבע הנשים, לורי מגלמת את כל חמש הדמויות. "האשה שיכולתי להיות" אינו מחזה אוטוביוגרפי, אלא מבוסס על צדדים באישיותה של לורי שפותחו לכדי פרסונות נשיות בעלות אג'נדה ברורה. זהו מפגן של דמויות נשיות חזקות. את המחזה ביים וערך שמוליק לוי ("קצרים"), שגם נתן להצגה את שמה ואת כותרת המשנה שלה "קומדיה עצובה". את העבודה עם לוי מגדירה לורי כאחד הניסיונות המשמעותיים בקריירה שלה. לורי הופיעה עם ההצגה באמסטרדם ובבולגריה.

לורי כתבה דיאלוגים לסדרות ותוכניות הטלוויזיה "האלופה 2", "בובות", "שחק אותה סשו" ו"דני הוליווד".

ענבל לורי חברה בתיאטרון האינקובטור, במסגרתו מועלה החל מ-2010 מזה ארבע עונות המופע "פרה שחוטה". המופע מתבסס על רעיון של השחקן היוצר יאיר להמן שפותח בשיתוף האינקובטור ובית אבי חי. בסדרת המופעים "נשחטת" בכל שבוע פרה קדושה אחרת מהתרבות היהודית, כגון אלוהים, שבת, סקס, ועוד על ידי עיסוק קומי ועם זאת מעמיק בפינות האפלות של כל נושא, העובדות שפחות מדברים עליהם, במיתוסים שאפשר וכדאי לנפץ וכולי. שחקני המופע משחקים, כותבים ומביימים בעצמם. העבודה על "פרה שחוטה" הביאה את לורי ללמוד במכללת "עלמא בית לתרבות עברית" בשנים 2010-12.

מאז שנת 2010 ענבל לורי משחקת בהצגה "מר קולפרט" המוצגת בתיאטרון תמונע, בבימויו של מולי שולמן ואף זכתה בפרס קיפוד הזהב לאותה שנה בקטגוריית שחקנית המשנה הטובה ביותר.

החל משנת 2010 לורי מלמדת אימפרוביזציה לשחקנים מקצועיים וללא שחקנים. היא לימדה בירושלים, בתל אביב וכן נתנה סדנאות בעולם.

בין השנים 2004-5 הנחתה לורי את התוכנית "לכו חפשו". השידור החי של ערוץ לוגי לצד אודי גוטשלק.

ב-2011 לורי שיחקה ב"השנים הכי יפות", סדרת טלוויזיה שהוקרנה ברשת, אותה כתבו ירון ניסקי ודורון צור. בסדרה גילמה לורי את מיס בדלאק - המורה העיראקית לאנגלית. את ניסקי וצור פגשה לורי לראשונה בסדרה מ.ק. 22 (רשת ביפ) שם שיחקה את קולה של החיילת הנכה מיכל ועוד שלל דמויות.

בשנת 1998 דיבבה בסדרה המצוירת ׳המופע של לולו׳ בערוץ הילדים, את הדמות הראשית "לולו", הסדרה הפכה מאז לסדרת קאלט לילדים.

בשנת 2021, גילמה בסדרה "החנות שיש בה הכול",את גברת עבאדי -בעלת החנות לשעבר.

פילמוגרפיה
תיאטרון
 פסטיבל תיאטרון קצר בצוותא - תפקיד ראשי במחזה "היום נחייה!" שאותו כתבה.
 החצילים - מופע מערכונים מקורי.
 "למה אלפקה?"- קבוצת אימפרו'.
 Three falling - מופע של דואט מאולתר עם מולי שולמן. הופיעו בטקסס, אמסטרדם וסלובניה.
 מר קולפרט - מאת דויד גיסלמן, בבימויו של מולי שולמן. עולה במסגרת העונה הגרמנית של תיאטרון תמונע.
 2010 - "פרה שחוטה". 4 עונות של מופעים בבית אבי חי בירושלים, העוסקים באופן סאטירי וחילוני בסוגיות יסוד בתרבות היהודית. כתיבה, בימוי ומשחק - ענבל לורי, יאיר להמן ואלי חביב.

הצגות יחיד
 קולות אחרים
 שונים אבל שונים
 "האישה שיכולתי להיות" - כתיבה ומשחק, בימוי: שמוליק לוי, הועלתה בתיאטרונטו 2007.

הצגות ילדים
 שלגיה - הצגת חנוכה עם דפנה דקל.
 דפנה ודודידו 2.

הצגות נוער
 שחקנית וכותבת בתיאטרון מפגשים.
 שחקנית ב"איבגי הפקות" במופע "קצרים" שאותו כתבה ויצרה עם אפרת ארנון.

טלוויזיה
 מ.ק. 22 - החיילת הנכה מיכל ושלל דמויות נוספות.
 "לכו חפשו" - מנחה את השידור החי היומי של ערוץ לוגי כשנה וחצי.
 "לורי וגוטשלק" - מיני סדרה לערוץ לוגי.
 אמנה ג'יבריל - הכתבת הערבייה בתוכנית "הערב עם אסף הראל", שידור חי בערוץ 10.
 אחות בית הספר - "ראש גדול", סדרת נוער בכבלים.
 מיס בדאלק - ב"השנים הכי יפות".
 מחנכת כיתה ב"כאן גרים בכיף".
גולדי ב"2025"

קולנוע
 תסריטאית בסרט התיעודי "גדוד העלייה" - השתתף בפסטיבל חיפה 2004 ומוקרן בערוץ yes דוקו. הסרט דובר רוסית ועברית.

כתיבה
 2003 - "קובה" - "פותחים מסך", בית ליסין.
 2005 - "היום נחייה!"- מחזה קצר. פסטיבל תיאטרון קצר, צוותא.
 2006-7 - כתיבת סצנות ומערכי מופע לתיאטרון מפגשים.
 2006 - "גדולות מהחיים"- הצגה לשחקנית המורכבת מארבעה מונולוגים של נשים מיתולוגיות מתל אביב וביניהן חנה רובינא.
 2007 - דיאלוגיסטית ב"האלופה".
 2007 - "האישה שיכולתי להיות"- הצגת יחיד בתיאטרונטו 2007.
 2007 - דיאלוגיסטית "בובות", הוט 3.
 2008 - כתיבת תסריטים עבור "שחק אותה סשו", ערוץ לוגי.
 2008 - "חלומו של הרבי"- מחזה על חזן שמאבד את קולו, בשילוב קלאסיקות מעולם החזנות.
 2008-9 - דיאלוגיסטית "דני הוליווד".

בימוי
 2010- קבוצת "קלבת שבת" הירושלמית. במופעים "חמינדוס" ו"קלבת המפקד".

 קישורים חיצוניים 

 ההצגה 'האשה שיכולתי להיות'
 המופע 'פרה שחוטה'
 האתר של THREE FALLING
 פוסטים של לורי
 הערוץ של פרה שחוטה ביו טיוב
 ענבל לורי באתר המרצים
 "מיס בדאלק" בערוץ "השנים הכי יפות", באתר "רשת"

 לילך אלון, ראיון עם ענבל לורי: בוגרת בית הספר, באתר בית הספר לכתיבת דרמה

קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:שחקניות קולנוע וטלוויזיה ישראליות
קטגוריה:מנחות טלוויזיה ישראליות
קטגוריה:בדרניות ישראליות
קטגוריה:בדרנים ישראלים
קטגוריה:קומיקאים יהודים ישראלים
קטגוריה:תסריטאיות טלוויזיה ישראליות
קטגוריה:תסריטאי טלוויזיה ישראלים
קטגוריה:מדבבות ישראליות
קטגוריה:מדבבים ישראלים
קטגוריה:בוגרות התיכון לאמנויות ע"ש צ'ארלס א' סמית'
קטגוריה:בוגרי התיכון לאמנויות ע"ש צ'ארלס א' סמית'
קטגוריה:חברי גרעיני נח"ל
קטגוריה:בוגרות הסטודיו למשחק ניסן נתיב
קטגוריה:בוגרי הסטודיו למשחק ניסן נתיב
קטגוריה:זוכי פרס קיפוד הזהב
קטגוריה:קומיקאיות ישראליות
קטגוריה:קומיקאים ישראלים
קטגוריה:תלפיות מזרח: אישים
קטגוריה:ישראליות שנולדו ב-1976
קטגוריה:ישראלים שנולדו ב-1976